Det har ikke været nogen nem opgave for Venstres Kreds Vest i Aalborg at finde en ny folketingskandidat, efter Søren Gade i januar meldte ud, at han ikke genopstiller til Folketinget. Men nu fortæller formanden for kredsen, at der er forhandlinger i gang. - Vi er lige nu i forhandling med en kandidat. Når vi kan melde ud, hvem kandidaten er, kan vi indkalde til opstillingsmøde i kredsen, siger formand Svend Erik Jensen. Han vil ikke komme nærmere ind på, hvem de forhandler med. Ifølge formanden har drømmen været at finde en kandidat, som kan trække så mange stemmer, at Venstre fortsat kan have fire mandater i den nordjyske storkreds. - Vi vil jo gerne have en kandidat, som er kendt. Det er det, der har været vanskeligt, siger Svend Erik Jensen. Søren Gade var ved folketingsvalget i 2015 den kandidat, der fik femte flest stemmer i hele landet. 28.916 personlige stemmer blev det til. Og som om, det ikke var nok at skulle tage over efter en af de helt store stemmeslugere, så stiller statsministerkandidaten Mette Frederiksen fra Socialdemokratiet også op i Aalborg. - Det skærper selvfølgelig vores opmærksomhed på, hvem vi opstiller i storkredsen, siger formanden for Venstres Kreds Vest i Aalborg. Han tror dog ikke, at det får konsekvenser, at det har trukket ud med at finde en ny kandidat – og at man dermed ikke allerede nu er i gang med at profilere vedkommende, som overtager efter Søren Gade. - Vi satser på, at vi kan begynde at forberede valgkampen og den markedsføring, den medfører, når vi har en aftale på plads, siger Svend Erik Jensen. Det er kredsens medlemmer, der på et opstillingsmøde endeligt bestemmer, om de bakker op om bestyrelsens forslag til en kandidat. Søren Gade går nu efter en plads i Europa-Parlamentet.

Referat:
Venstre i Aalborg er i forhandling med en potentiel afløser til stemmeslugeren Søren Gade.